**Universal Music Group** N.V. (UMG, Universal Music) on turuliidrina maailma suurim muusikaettevõte, mis baseerub Hollandis ja Ameerika Ühendriikides, seejuures vastavalt Hollandi seadustele. Universal Music Groupi peakorter asub Hilversumis Hollandis ning ettevõtte operatiivstaap on asutatud Santa Monicasse California osariiki (USA). Lisaks on muusikaettevõte ülemaailmselt laienenud rohkem kui 60 erinevale territooriumile kümnetes eri riikides, kus UMG kontorid opereerivad.

Universal Music Groupi rivaalideks peetakse selliseid muusikaettevõtteid nagu Sony Music Entertainment ja Warner Music Group, kuid UMG on nende kolme suure ettevõtte vahel müüginumbrite ja edukuse poolest siiski selges liidriseisus, kuna suudab toota ja müüa palju rohkem muusikat ning maailmale uusi ning edukaid artiste tutvustada. Täpsemalt öeldes kontollib Universal Music Group lausa ligikaudu 40% kogu globaalsest muusikaärist.

Osalus ja aktsiad
-----------------

2023. aasta seisuga kuulub kõige rohkem aktsiaid (19,92%) Hiina firmale Tencent Music Entertainment Group (Concerto Partners LLC), kes omandas 2020. aasta märtsis 10% Pariisis baseeruva prantsuse massimeedia valdusettevõtte Viviendi SE aktsiatest, kes nüüd omab vaid 9,98% UMG aktsiatest. 18,01% kuulub prantsuse miljardärist ärimehele Vincent Bolloréle ja 10,23% kuulub ameerika miljardärile W. A. Ackmanile (Bill Ackman). Universal Music Groupi hinnanguline väärtus on seejuures 47,30 miljardit dollarit.

Ettevõtte juhatus ja töötajad
-----------------------------

* Sir Lucian Grainge: UMG esimees ja tegevjuht
* Philippe Flageul: UMG tegev asepresident ja pearaamatupidaja
* Jody Gerson: UMG eesistuja ja Universal Music Publishing Groupi ülemaailmse kirjastusosakonna tegevjuht
* Jeffrey Harleston: UMG peajurist ning äri- ja õigusküsimuste asepresident Santa Monicas (California UMG)
* Eric Hutcherson: UMG tegev asepresident ja inimeste ja kaasamise juht
* Boyd Muir: UMG tegev asepresident, finantsdirektor ja toimingute president
* Michael Nash: UMG tegev asepresident ja digijuht
* Will Tanous: UMG tegev asepresident, haldusjuht ja tegevjuhatuse liige
* Vincent Vallejo: Hilversiumis, Hollandis baseeruv UMG ettevõtte tegevjuhi asetäitja.

Lisaks juhtkonnale on Universal Music Groups pea 10 000 töötajat.

Ajalugu
-------

Ettevõte sai alguse 1934. aastal, kuuludes algselt Briti plaadifirma Decca Recordsi Ameerika haruettevõttesse, mille asutasid Edwars Lewis, Jack Kapp ja Milton Rackmil.

Pigem peetakse aga Universal Music Groupi ajaloo alguseks aastat 1962, mil Ameerika Ühendriikides baseeruv MCA Inc. (tänapäeval Universal Pictures, mis varem tegeles nii filminduse kui ka muusikaga) ühines Decca Recordsi Ameerika haruga.

Ettevõte sai oma nime Universal Music Group aga alles aastal 1996, kui ühtne suur ettevõte MCA Inc. lahutati filminduse-ja muusikaosakonnaks, millest said vastavalt Universal Pictures ja Universal Music Group, kuid mida endiselt kutsuti koondnimetusega Universal Studios.

Oluliseks punktiks Universal Music Groupi ajaloos on Ameerika ja Hollandi ettevõtjate lõimumine läbi PolyGrami. PolyGram N.V oli 1972. aastal Hollandis loodud rahvusvaheline plaadifirma, millel tekkis otsene seos Universal Music Groupiga aastal 1998, kui PolyGrami endine omanik Philips müüs plaadifirma 10,6 miljardi dollari eest kogumahus piiritusavabrikule Seagram, mis oli tol ajal filmindus- ja muusikaettevõtte Universal Studios omanik. Seagram ühendas omavahel Universal Studiose muusikaosakonna ja PolyGrami ja selle tagajärjel saigi loodud seni maailma suurim muusikaettevõte.

Kui Seagramil tekkisid finantsprobleemid, siis ostis 2000. aastal ettevõtte 34 miljardi dollari eest ära Viviendi, kes 2004. aastal müüs suurema osaku oma aktsiatest edasi segakontsernile General Electric. Sellel ajal määrati Universal Studiose muusika- ja filmiharudele ka eraldi juhatused ning Universal Pictures ja Universal Music Group hakkasid töötama iseseisvamate üksustena. General Electric liitis omakorda äsja omandatud UMG aktsiad NBC-ga (The National Broadcasting Company) ja tekkis NBCUniversal.

2008. aastal seoses Spotify loomise ja sellest tingitud muusikaettevõtete tulude langemisest otsustas Universal Music Group koos teiste suurimate muusikaettevõtetega, nagu Sony, Warner Music, EMI ja teised, kõik oma muusikakataloogid Spotifyle kättesaadavaks teha ning nii sai UMG-st ka üks suurim Spotify aktsiate omanik. See pani alguse ka uuele ajastule muusika kuulamises.

UMG alla kuuluvad ettevõtted ja plaadifirmad
--------------------------------------------

Universal Music Groupi alla kuulub mitmeid maailmas enim tuntud plaadifirmasid, nagu näiteks EMI Records, Republic Records, Virgin Music Group, Capitol Music Group, Decca Records, Def Jam Recordings, Deutsche Grammophon, Interscope Records, Island Records, Polydor, Casablanca Records ja paljud teised. Lisaks plaadifirmadele kuulub Universal Music Groupi alla ka kaubandusettevõtteid, millest üks suurim on rahvusvaheline kaubandus- ja müügifirma Bavardo. Universal Music Groupi alla kuulub ka legendaarne muusikastuudio Abbey Road Studios, kus ansambel The Beatles oma muusikat salvestas. Seal on tänini filmimuusikat salvestatud, näiteks sellistele suurfilmidele nagu "Sõrmuste Isand", Harry Potteri sari ja "Bohemian Rhapsody".

Artistid
--------

Artistid ja ansamblid, kes Universal Music Groupi plaadifirmades tegutsevad (või kunagi tegutsenud on), on näiteks Taylor Swift, Sting, Alicia Keys, The Weeknd, Ariana Grande, Elton John, U2, Adele, Coldplay, Billie Eilish, Drake, Kendrick Lamar, Harry Styles, Justin Bieber, Pearl Jam, Bee Gees, Chris Brown, Guns N' Roses, Kenny G, Jimi Hendrix, Metallica, Avril Lavigne, The Beach Boys, blink-182, Bryan Adams ning paljud teised tuntud staarid ja bändid üle maailma.

Universal Music Group keskendub edukate ja andekate artistide leidmisele ning selline suhtumine on ettevõttele ka suurt edu toonud. Näiteks koosnes 2020. aasta suurimate müüginumbritega artistide nimekiri 90% Universal Music Groupi artistidest.

Universal Music Groupi logo

Viited
------

1. ↑  Universal Music Group. (2023a). *Organization*.
2. 1 2 3  Universal Music Group Out into the Wild: The Story Behind its IPO. Bocconi Students Investment Club, 3. oktoober 2021
3. ↑  Universal Music Group Investor Relations. (2023). *Share information*.
4. ↑  MBN Staff. (2020). Tencent’s Universal Music Group acquisition is now official. *Music Biz Nation.*
5. ↑  U.S. Securities and Exchange Commission, EX-99.1 2 d949593dex991.htm EX-99.1
6. ↑  Largest Companies by Market Cap. (2023, 23. oktoober). Market capitalization of Universal Music Group (UMG.AS).
7. ↑  Universal Music Group. (2023c). *Leadership.*
8. ↑  Forbes. (2023, juuni). Universal Music Group. *Forbes Profiles.*
9. ↑  Lambert, A. (1992, 5. aprill). Milton R. Rackmil, 86, Is Dead: Led Decca Records and Universal. *The New York Times*.
10. ↑  Sild, P. (2014). *Kodus muusika salvestamine subkultuurse praktikana* [Bakalauruse töö, Tartu Ülikool]. DSpace.
11. ↑  University of California. (2008–2023). Decca Introduction. *Discography of American Historical Recordings.*
12. ↑  Music Business Worldwide. Universal Music Group.
13. 1 2 3  Zippia. (2023). *Companies. History. Universal Music Group History.*
14. ↑  Discogs. (2023). PolyGram.
15. ↑  Prokopets, M. How Spotify Built a $20 Billion Business by Changing How People Listen to Music. *Product Habits Blog.*
16. ↑  Cengage. Universal Music Group. *Encyclopedia.com.*
17. ↑  Universal Music Group. (2023b). *OUR LABELS & BRANDS*.
18. ↑  Universal Music Publishing Group. (2023). *Artists & Writers.*